李丞相生朝
作者：張元幹
朝代：宋

paragraphs: 柱史生周室，仙源譜系崇。
儲星昭昴宿，降嶽表神嵩。
間氣憑家世，宗臣挺祖風。
夢求終作楫，獵卜果非熊。
感遇雲龍會，恩深雨露豐。
折衝淵聖日，輝赫靖康功。
社稷欹傾際，乾坤震蕩中。
力扶神器正，堅守帝都雄。
割地爭三鎮，回天定兩宮。
壯圖期敉難，大節耻和戎。
去國孤舟遠，憂時百雉空。
建炎欣翊戴，鴻慶襲光融。
相印機衡重，兵權號令通。
安危繄禮貌，進退肯雷同。
巨屏頻循撫，真祠示眷蒙。
歡聲逢穀旦，善頌達蒼穹。
弼亮需元老，平章合上公。
五行推有本，六甲混無窮。
再造邦基固，中興大運隆。
保民躋壽域，千載簡宸衷。